РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/172-18

31. јул 2018. године

Б е о г р а д

ЗАПИСНИК

30. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 17. ЈУЛА 2018. ГОДИНЕ

Седница је почела у 16 часова и 15 минута.

Седницом је председавала Снежана Б. Петровић, председник Одбора.

Поред председника, седници су присуствовали чланови Одбора: Александра Томић, Студенка Ковачевић, Зоран Бојанић, Снежана Р. Петровић, Иван Манојловић и Војислав Вујић.

Седници су присуствовали заменици одсутних чланова Одбора: Станислава Јаношевић (заменик члана Одбора Драгомира Карића) и Милимир Вујадиновић (заменик члана Одбора Јелене Мијатовић).

Седници нису присуствовали чланови Одбора: Новица Тончев, Томислав Љубеновић, Бранислав Михајловић, Дејан Николић, Владимир Маринковић, Иван Костић, Горица Гајић и Здравко Станковић, нити њихови заменици.

Седници су, на позив председника, присуствовали: Драган Угрчић, помоћник министра привреде, Мирослав Кнежевић, државни секретар у Министарству трговине, туризма и телекомуникација, Иван Марковић, руководилац Групе у Сектору за мултилатералну економску сарадњу, Маја Вранић, шеф Одсека у Сектору за билатералну економску сарадњу, Жељко Ракић, начелник Одељења у Сектору за трговину, Јован Поповић, шеф Одсека у Сектору за заштиту потрошача, Срђан Самарџић, члан Градског већа Града Суботице задужен за туризам, инвестиције и међународну сарадњу, Акош Ујхељи, члан Градског већа задужен за привреду и Небојша Дарабош, директор „Парк-Палић“ д.о.о.

На предлог председника, Одбор је једногласно утврдио следећи

Д н е в н и р е д

1. Разматрање Информације о раду Министарства привреде за период јануар-март 2018. године (10 број 02-1063/18 од 25. априла 2018. године);

2. Разматрање Извештаја Министарства привреде о стању поступка приватизације за фебруар 2018. године (број 02-703/18 од 20. марта 2018. године);

3. Разматрање Извештаја Министарства привреде о стању поступка приватизације за март 2018. године (број 02-916/18 од 10. априла 2018. године);

4. Разматрање Извештаја Министарства привреде о стању поступка приватизације за април 2018. године (број 02-1262/18 од 21. маја 2018. године);

5. Разматрање Извештаја Министарства привреде о стању поступка приватизације за мај 2018. године (број 02-2248/18 од 14. јуна 2018. године);

6. Разматрање Извештаја Министарства привреде о стању поступка приватизације за јун 2018. године (број 02-2485/18 од 10. јула 2018. године).

7. Разматрање Извештаја о раду Министарства трговине, туризма и телекомуникација за период од 1. јануара до 31. марта 2018. године (10 број 02-1061/18 од 25. априла 2018. године);

8. Разно.

Пре разматрања тачака утврђеног дневног реда, Одбор је једногласно усвојио записнике 28. и 29. седнице Одбора.

На предлог председника, Одбор је једногласно одлучио да обједини расправу о првој, другој, трећој, четвртој, петој и шестој тачки дневног реда.

Прва, друга, трећа, четврта, пета и шеста тачка дневног реда - **Информација о раду Министарства привреде за период јануар-март 2018. године; Извештај Министарства привреде о стању поступка приватизације за фебруар 2018. године; Извештај Министарства привреде о стању поступка приватизације за март 2018. године; Извештај Министарства привреде о стању поступка приватизације за април 2018. године; Извештај Министарства привреде о стању поступка приватизације за мај 2018. године; Извештај Министарства привреде о стању поступка приватизације за јун 2018. године.**

Одбор је размотрио Информацију о раду Министарства привреде за период јануар-март 2018. године и поднео Извештај Народној скупштини.

У уводним напоменама, Драган Угрчић, помоћник министра привреде, истакао је да је у јуну 2018. године број предузећа у поступку приватизације био 104, док је у марту било 114 предузећа, што значи да је у извештајном периоду приватизовано десет предузећа. Подсетио је да је 2014. године у портфељу Агенције за приватизацију било скоро 550 предузећа. То је значајно смањење. Имајући у виду да предстоје објаве јавних позива за предузећа као што су „РТБ Бор“ и „ПКБ“, Министарство привреде ће испунити циљ да на крају године број предузећа у поступку приватизације буде мањи од 100.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- да ли је Министарство привреде у сарадњи са Министарством рударства и енергетике надлежно за приватизацију предузећа у току спровођења поступка стечаја и тражења стратешког партнера;

- на који начин мала и средња предузећа и привредници суботичког региона могу да се обрате Министарству привреде и аплицирају за средства у циљу даљег развоја привреде, отварања нових радних места и побољшања стандарда грађана;

- да ли је у плану приватизација „РТБ Бор“ и да ли су познати услови тендера.

Изнет је предлог да се детаљније размотре могућности приватизације „ХИП - Азотара Панчево“ д.о.о.

Изнето је мишљење да је приватизација предузећа у стечају у Крушевцу дала добре резултате. Показало се да стечај не мора да значи крај предузећа. Предузеће „14. октобар“ из Крушевца је купила Czechoslovak Group, у оквиру које се налази познати произвођач „Татра“. Пекарска индустрија „Бранко Перишић“ је такође приватизована из стечаја, данас успешно ради и радници примају редовно плате.

Истакнуто је да се активнио радило на покушају ревитализације Фабрике вагона Краљево АД у стечају, која је приватизована из стечаја, у тренутку када је фабрика имала уговорену производњу, раднике и инфраструктуру.

Указано је да је, захваљујући примени Уредбе Владе о условима и начину доделе и коришћења средстава за подстицање унапређења организованог туристичког промета страних туриста на територији Републике Србије, у Врњачку Бању дошло неколико озбиљних инвеститора, који улажу средства у развој бањског туризма, што би могло бити корисно и за Бању Кањижа.

У одговору на постављена питања, изнете предлоге и коментаре, Драган Угрчић је у вези предузећа „ХИП-Азотара Панчево“, изнео је да је предузеће својевремено било приватизовано, али је уговор раскинут и предузеће је поново враћено у портфељ тадашње Агенције за приватизацију. „Азотара Панчево“ је 2013. и 2014. године израдила УППР и конвертовала обавезе које је имала према јавном предузећу „Србијагас“ у капитал. На на тај начин је ЈП „Србијагас“ постао већински власник предузећа „ХИП - Азотара Панчево“ д.о.о. УППР-ом су биле предвиђене и одређене инвестиције. Предузеће је последњих неколико година остваривало губитке из редовног пословања. ЈП „Србијагас“ је покушавало да помогне, кроз подршку у виду ниже цене гаса и других бенефиција као што је одложено плаћање, али цена гаса коју је било могуће наплатити „Азотари Панчево“ у односу на цену финалног производа „Азотаре Панчево“ није била довољна да би азотара пословала са добитком. Обавезе су наставиле да се гомилају и у разговору са представницима Међународног монетарног фонда и Светске банке је договорено неколико кључних корака. Договорено је да се објаве јавни позиви за продају „Металуршко-сирћетног комплекса Кикинда“, „РТБ Бор“ и за предузеће „Азотара Панчево“ и да се покуша наћи кредибилан инвеститор. Министарство привреде је прикупило писма о заинтересованости, обавило разговоре са заинтересованим инвеститорима и закључено је да не постоји нико озбиљан ко би у овом тренутку преузео на себе обавезу да уђе у поступак приватизације „Азотаре Панчево“. Имајући у виду акумулирање негативних резултата у пословању и обавезе према ММФ, логично решење које се наметнуло је било да се, пре свега, за раднике обезбеди социјални програм, да се над предузећем покрене поступак стечаја и да се покуша приватизација из стечаја, кад се предузеће растерети наслеђених обавеза и дуговања. Министарство привреде је преко јавног правобранилаштва упутило надлежном суду у Панчеву предлог за покретање стечајног поступка и чека се одлука суда. Крајем прошле године су усвојене измене и допуне Закона о стечају. Сада се доносе национални стандарди по којима ће се поступати, што ће још више убрзати поступак стечаја. Од покретања стечаја до продаје имовине, поступак може да траје од шест месеци до годину дана, када да се имовина може пустити на продају објавом јавног позива, када могу да се јаве инвеститори који ће да купе ту имовину. Влада је образовала Радну групу за Петрохемијски комплекс где су „Азотара Панчево“, „МСК Кикинда“ и „Петрохемија АД Панчево“. У Радној групи су представници Министарства привреде, Министарства финансија, Министарства рударства и енергетике и Кабинета председника. Састаје се једном недељно, анализирају се извештаји о раду ових предузећа, заузимају се ставови и доносе се одлуке како ће да се поступи. Постоји и Радна група за „РТБ Бор“ у сличном саставу, која се такође састаје на недељном нивоу, анализирају се извештаји, доносе се одлуке и одређују смернице за четири предузећа која су значајна за привреду РС са више аспекта. Све мање има великих проблема, тако се отвара простор да се подржавају идеје и пројекти, не само речима, него и делима и финансирањем. У том смислу Министарство привреде преко Развојне агенције Србије нуди одређена подстицајна средства за нова запошљавања и инвестиције у виду финансирања опреме. Такође, у оквиру Министарства привреде постоји Сектор за развој малих и средњих предузећа и предузетништва, где се такође може аплицирати за различите кредитне линије које су урађене у сарадњи са комерцијалним банкама или са Фондом за развој. Република Србија, односно Министарство привреде, партиципира у одређеном износу средстава, док остатак средстава иде на терет корисника преко банака. Истакао је да су врата Министарста привреде отворена за сва мала и средња предузећа, која могу да се обрате за помоћ да се пронађе најбољи пословни модел за који може да се обезбеди подршка. Што се тиче „РТБ Бор“, замолио је за стрпљење до краја поступка.

У дискусији су учествовали Снежана Б. Петровић, Александра Томић, Студенка Ковачевић, Иван Манојловић, Зоран Бојанић, Војислав Вујић и Драган Угрчић.

а) Сагласно члану 229. Пословника Народне скупштине, Одбор је једногласно одлучио да прихвати Информацију о раду Министарства привреде за период јануар-март 2018. године.

б) Одбор је једногласно усвојио Извештај Министарства привреде о стању поступка приватизације за фебруар 2018. године;

в) Одбор је једногласно усвојио Извештај Министарства привреде о стању поступка приватизације за март 2018. године;

г) Одбор је једногласно усвојио Извештај Министарства привреде о стању поступка приватизације за април 2018. године;

д) Одбор је једногласно усвојио Извештај Министарства привреде о стању поступка приватизације за мај 2018. Године;

ђ) Одбор је једногласно усвојио Извештај Министарства привреде о стању поступка приватизације за јун 2018. године.

Седма тачка дневног реда **– Разматрање Извештаја о раду Министарства трговине, туризма и телекомуникација за период од 1. јануара 2018. године до 31. марта 2018. године**

Одбор је размотрио Извештај о раду Министарства трговине, туризма и телекомуникација за период од 1. јануара 2018. године до 31. марта 2018. годинеи поднео Извештај Народној скупштини.

У уводним напоменама, Мирослав Кнежевић, државни секретар у Министарству трговине, туризма и телекомуникација, истакао је да је велики број активности у прва три месеца која су предмет извештаја. У Сектору за билетералну економску сарадњу је припремљено више различитих извештаја увези са заседањем мешовитих комитета и различитих комисија за трговину и економску, научну и техничку сарадњу. Одржани су састанци са представницима Руске Федерације, састанак Српско-Баварске Сталне комисије у Београду, састанци и потписивање Споразума о слободној трговини између Републике Србије и Републике Турске, састанци између Републике Србије и Републике Хрватске. У Сочију је одржан Мешовити комитет са Руском Федерацијом, у Београду је било заседање Сталне комисије Србија- Баварска, у Загребу је одржан Одбор за подстицање економске сарадње између Хрватске и Србије, а у Београду је одржано Треће заседање заједничког комитета за економску сарадњу између Републике Србије и Републике Турске. Те активности су дале значајан импулс јачању међународне економске сарадње Србије са наведеним државама. Низ активности је оатварен на припремању господина Љајића, министра и потрпредседника Владе, за бројне билатералне сусрете са министрима поменутих земаља и са министром за туризам Републике Албаније, Републике Словеније, Црне Горе и Грчке. Искоришћен је сајам туризма у Београду, одржани су бројни састанци који су резултирали бољом комуникацијом и планирањем заједничких наступа на удаљеним туристичким тржиштима. Одржане су и заједничке седнице Владе Републике Србије и Владе Републике Словеније у Љубљани, као и са Владом Мађарске, 9. фебруара 2018. године, у Будимпешти. Сектор за **спољнотрговинску политику и мултилатералну и регионалну економску и трговинску сарадњу** имао је бројне активности, када је реч о анализи трговинског стања и сарадње Србије са светом, пре свега са Европом. Припремљен је детаљан извештај о председавању Републике Србије Споразумом ЦЕФТА током 2017. године. Министар Љајић је одржао састанке са министром надлежним за питања трговине из Републике Македоније везано за уклањање нецаринских баријера за извоз брашна. Група за Светску трговинску организацију припремала је материјале о раду имплементационе Групе која континуирано извештава о спровођењу Акционог плана Владе кроз активности везане за стицање чланства у Светској трговинској организацији. Одржана је годишња конференција НАЛЕД поводом промоције десетог издања Сиве књиге која се односи на административне препреке у пословању. Када је реч о дозволама за извоз различитих роба на режиму, одржана су и редовна заседања различитих међуресорних комисија. Радне групе раде на нацртима Закона о трговини и Закона о заштити конкуренције. Интезивирале су активности како би припремиле што бољи текст нацрта ових законских решења. 30. јануара 2018. године потписан је у Анкари Споразум између наше Владе и Владе Републике Турске о узајамном подстицању и заштити улагања, чиме је успостављен правни оквир да се обезбеде и додатно привуку инвестиције. Министарство је, у сарадњи са представницима Привредне коморе Србије, организовало акцију „Најбоље из Србије“ 2017. године. Представници Министарства су учествовали на првој седници Групације трговаца прехрамбених производа на велико и на мало. Крајем фебруара 2018. године, Влада је донела Уредбу о измени Уредбе о критеријумима за формирање цена лекова за употребу у хуманој медицини. Када је реч о Закону о посредовању у промету и закупу непокретности и Правилника о стручном испиту за посреднике, утврђен је испитни рок у јануару месецу 2018. године. За полагање стручног испита владало је велико интересовање. У овом периоду је дато преко 80 решења о упису, односно брисању, у регистар који је доступан путем интернета на страници Министарства. Укупан број у том тренутку, када је реч о посредницима у промету и закупу непокретности је 844, а број запослених 1869. У Сектору за заштиту потрошача, значајна је активност потписивања Меморандума о разумевању и пружању међусобне помоћи у области заштите потрошача и тржишног надзора између Министарства трговине, туризма и телекомуникација и Министарства за национални развој Мађарске. Континуирано се ради на креирању и надградњи националног регистра потрошачких приговора, како би се уз помоћ информатичких капацитета сви приговори прикупили и на основу њих могло да се реагује. Када је реч о тржишној инспекцији, приоритети су, пре свега, сузбијање сиве економије и повећање контроле, у циљу заштите потрошача. Извршена је 701 контрола и донето је 26 решења о контроли нерегистрованих субјеката. У Сектору за туризам је првог јануара почела акција доделе ваучера за субвенционисано коришћење годишњих одмора. Сада је та акција завршена јер је подељено 100 хиљада ваучера. Потписан је уговор са Факултетом организационих наука и Центром за јавне политике за пројекат који ће трајати од 15. марта до 15. септембра, а који има за циљ да укаже на правце смањења сиве економије кроз креирање нових законских решења. У процесу је израда нацрта Закона о туризму и нацрта Закона о угоститељству. Први пут ће се на бази конкретних чињеница креирати нова, модерна законска решења. Покренут је програм одобравања бесповратних средстава за пројекте туристичке инфраструктуре и промоције едукације и тренинга у туризму. С тим у вези, одобрена су бесповратна средства од 145 милиона динара за инфраструктурне пројекте. Могућност аплицирања траје до октобра. Сајам туризма у фебруару је довео бројне представнике из различитих земаља у Београд. Посећен је сајам у Изрелу, који је постао једно од важнијих тржишта. Када је реч о српском туризму, издат је велики број решења о категоризацији, зато што су се појавили објекти који су грађени претходних неколико година не само у Београду већ и остатку Србије. Када је реч о Сектору туристичке инспекције, од 2484 завршене контроле, извршена контрола над радом 94 туристичке агенције, и у периоду од 1. јануара до 31. марта је одузето пет лиценци за туристичке агенције. Када је реч о Сектору за електонске комуникације и поштански саобраћај, формиран је Одбор за преговоре ради закључења Колективног уговора за Јавно предузеће „Пошта Србије“.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- да ли ће за ову годину бити још ваучера, обзиром да су планирани ваучери подељени;

- шта је приступање Светској трговинској организацији, у привредном и економском смислу, донело земљама у региону које су чланице СТО;

- имајући у виду да је крајем прошле године образовано Национално кординационо тело за приступање Светској трговинској организацији, да ли се у оквиру Министарства ствари покрећу у том смислу;

- да ли ће се предузимати активности на приватизацији бања, који су проблеми у вези приватизације Матарушке и Богутовачке бање и у надлежности ког министарства;

- да ли ће се пооштрити казнене мере због не издавања фискалних рачуна;

- да ли запослени из службе „Телеком Србије“ за односе с јавношћу, Влада и Министарство раде заједно на дигитализацији.

Изнета је сугестија да Министарство повећа интензитет инспекцијког надзора. Оцењено је да су акције „Најбоље из Србије“ и ваучери, дале одличне резултате захваљујући креативности припрадника Министарства.

У одговору на постављена питања, истакнуто је да је претходна година почела са 60 хиљада ваучера и убрзо су субвенције повећане на 80 хиљада. Када се видело да ће и тај број бити подељен, одобрено је још 20 хиљада, тако да је прошле године укупно подељено 91 230 ваучера. За ову годину се тражило у старту 80 000 верујући да ће бити потребе за повећањем. Резултати ових субвенција показују да је стимулисано повећање домаћег туристичког промета и да је повећано задржавање гостију на дестинацијама. Светски тренд је да се туристи све краће задржавају на дестинацијама, између три и четири дана, а анализе показују да домаћи туристи који користе ваучере одседају просечно око седам дана. Истраживања која су обављена до сада, након ступања одређених држава у чланство у Светској трговинској организацији, показала су да долази до раста међународне трговине, раста извоза, повећања конкурентности и јачања привредне активности, у зависности од позиције и снаге привреде. У оквиру Министарства трговине, туризма и телекомуникација успешно је покренут процес приступања Светској трговинској организацији, који је био блокиран од 2013. године. Министарство је било суочено са недостатком ресурса због одласка кадрова који су били ангажовани на овом процесу, који је захтеван и технички комплексан, захтева ангажовање не само Министарства трговине, туризма и телекомуникација, него и ангажовање скоро свих министарстава у Влади Републике Србије. Одређене захтеве у оквиру билетералних преговора Република Србија није у могућности да прихвати и сада се налазе начини да се, кроз различите видове активности и кроз другачије аранжмане, искоординира са одређеним земљама како би се завршили преговори о приступању. Остало је да се окончају билетерални преговори са САД, Украјином, Бразилом и Русијом. Са Украјином је ситуација најспецифичнија јер су захтеви Украјине преобимни, које Србија не може да испуни ни у оквиру билатералног споразума о слободној трговини и биће потребна политичка подршка и добре услуге неке треће стране. Министар Љајић је на челу Радне групе која је формирана крајем прошле године, а бави се стратешким решавањем отворених питања везаних за бање и бањска лечилишта. Изузетно је комплексна ситуација кад се ради о решавању питања имовинско-правних односа, након чега ће се решавати питања приватизације или продаје. Није могуће наћи јединствен модел, јер постоје рехабилитациони центри који раде одлично, а постоје и здравствено-рехабилитациони центри који раде јако лоше, и они центри који не раде. Радна група је одлучила да се изврши процена вредности бања по приоритету, најпре Куршумлијске бање јер је у изузетно лошем стању. Када је реч о деловању тржишне инспекције, чекају се примедбе законодавства у погледу висине казнених мера које треба да буду додатно пооштрене за одређене прекршаје. Министарство сарађује са Кацеларијом за е-управу и информационе технологије Владе Републике Србије ради увођења мера дигитализације у туризму, када је реч у пријавама и одјавама гостију електонским путем, како би та могућност била доступна за све кориснике. Што се тиче продаје Матарушке и Богутовачке бање, очекује се да ће јавни позив бити објављен до краја ове године.

Представници Суботице су истакли да је Суботица град великих италијанских, немачких, француских компанија, Сваровског, Калћедоније, Норма групе, град слободне привредне зоне. Суботица је град који се поноси добрим привредним амбијентом и развојем, јер поседује озбиљан инфраструктурни потенцијал.

У дискусији су учествовали Снежана Б. Петровић, Александра Томић, Војислав Вујић, Зоран Бојанић, Иван Манојловић, као и Мирослав Кнежевић и Акош Ујхељи.

Сагласно члану 229. Пословника Народне скупштине, Одбор је једногласно одлучио да прихвати Извештај о раду Министарства трговине, туризма и телекомуникација за период од 1. јануара 2018. године до 31. марта 2018. године.

Осма тачка: **Разно**.

Одбор је размотрио иницијативу академика Владимира Костића, председника САНУ за сарадњу и размену информација и стручних мишљења кроз непосредне консултације одбора за питања енергетике Народне скупштине и Одбора за енергетику Српске академије наука и уметности, упућену председнику Народне скупштине, а прослеђену Одбору за привреду, регионални развој, трговину, туризам и енергетику.

Прихваћен је предлог председника да у сарадњи са САНУ учествују Снежана Б. Петровић, председник Одбора, др Александра Томић, заменик председника Одбора и Иван Манојловић и Снежана Р. Петровић, чланови Одбора.

Седница је закључена у 17 часова и 30 минута.

Саставни део овог записника чини видео запис седнице Одбора.

СЕКРЕТАР ПРЕДСЕДНИК

Александра Балаћ Снежана Б. Петровић